CELEX: 62021CN0544
Language: et
Date: 2021-08-31 00:00:00
Title: Kohtuasi C-544/21: Eelotsusetaotlus, mille on esitanud Landgericht Mainz (Saksamaa) 31. augustil 2021 – ID versus Stadt Mainz

3.1.2022   
            
            
               ET
            
            
               Euroopa Liidu Teataja
            
            
               C 2/17
            
         
      Eelotsusetaotlus, mille on esitanud Landgericht Mainz (Saksamaa) 31. augustil 2021 – ID versus Stadt Mainz
      (Kohtuasi C-544/21)
      (2022/C 2/21)
      Kohtumenetluse keel: saksa
      
         Eelotsusetaotluse esitanud kohus
      
      Landgericht Mainz
      
         Põhikohtuasja pooled
      
      
         Hageja: ID
      
         Kostja: Stadt Mainz
      
         Eelotsuse küsimused
      
      
                  1.
               
               
                  Kas liidu õigusest, eelkõige [ELL] artikli 4 lõikest 3, ELTL artikli 288 kolmandast lõigust ja artikli 260 lõikest 1 tuleneb, et Euroopa Parlamendi ja nõukogu 12. detsembri 2006. aasta direktiivi 2006/123/EÜ teenuste kohta (1) siseturul (edaspidi „teenuste direktiiv“) artikli 15 lõikel 1, lõike 2 punktil g ja lõikel 3 on eraõiguslike isikute vahel pooleliolevas kohtumenetluses vahetu õigusmõju selliselt, et viidatud direktiiviga vastuolus olev saksa 1996. aasta arhitekti- ja inseneriteenuste tasu määruse 2002. aasta redaktsiooni (Verordnung über die Honorare für Architekten und Ingenieurleistungen von 1996 in der Fassung von 2002; edaspidi „HOAI 2002“) § 4 säte, mille kohaselt on arhitektide ja inseneride projekteerimis- ja järelevalveteenuste tasu suhtes viidatud määruses kehtestatud miinimummäärad – välja arvatud teatud erijuhtudel – siduvad ning miinimummäärast väiksema tasu kokkulepe arhitektide või inseneridega sõlmitud lepingutes on kehtetu, ei ole enam kohaldatav, ja seda ka siis, kui tegemist on 2004. aastal, seega enne teenuste direktiivi vastuvõtmist sõlmitud arhitektilepingust tulenevate tasunõuetega?
               
            
                  2.
               
               Juhul kui küsimusele a vastatakse eitavalt:
                              a)
                           
                           
                              Kas ELTL artiklit 49 (endine EÜ artikkel 43) tuleb tõlgendada nii, et selline riigisisene õigusnorm nagu HOAI 2002 § 4, mille kohaselt on arhitektide ja inseneride projekteerimis- ja järelevalveteenuste tasu suhtes kehtestatud viidatud määruses miinimummäärad – välja arvatud teatud erijuhtudel – siduvad ning miinimummäärast väiksema tasu kokkulepe arhitektide või inseneridega sõlmitud lepingutes on kehtetu, on ELTL artikliga 49 (endine EÜ artikkel 43) vastuolus või rikub kõnealust sätet?
                           
                        
                              b)
                           
                           
                              Kui eelmisele küsimusele vastatakse jaatavalt: Kas sellisest rikkumisest tuleneb, et eraõiguslike isikute vahel pooleliolevas kohtumenetluses ei ole siduvaid miinimummäärasid kehtestav riigisisene õigusnorm (käesolevas asjas HOAI 2002 § 4) enam kohaldatav?
                           
                        
            
         (1)  Euroopa Parlamendi ja nõukogu 12. detsembri 2006. aasta direktiiv 2006/123/EÜ teenuste kohta siseturul (ELT 2006, L 376, lk 36).